לוסון נבחר בבחירה ה-18 בדראפט 2009 על ידי קבוצת מינסוטה טימברוולבס, שהעבירה אותו בטרייד לדנוור נאגטס. בעונה וחצי הראשונות שלו בקבוצה שימש לוסון כמחליף לצ'אנסי בילאפס, הרכז הפותח של הקבוצה, עד שבפברואר 2011 הועבר בילאפס לניו יורק ניקס, יחד עם כוכב הקבוצה כרמלו אנתוני. הטרייד פינה ללוסון את עמדת הרכז הפותח והפך אותו לאחד השחקנים המובילים בקבוצה. ב-9 באפריל 2011 קבע לוסון שיא NBA כאשר קלע 10 שלשות רצופות ללא החטאה, בניצחון קבוצתו על מינסוטה טימברוולבס. רצף השלשות של לוסון נעצר כשהחטיא את זריקת השלוש ה-11 שלו, והוא סיים את המשחק עם 37 נקודות, 7 ריבאונדים ו-6 אסיסטים.